Komission tiedonanto - Lisäys toimielinten uudistamista käsittelevää hallitustenvälistä konferenssia koskevaan komission osuuteen - Eurooppalaisten poliittisten puolueiden säännöt /* KOM/2000/0444 lopull. */





KOMISSION TIEDONANTO - Lisäys toimielinten uudistamista käsittelevää hallitustenvälistä konferenssia koskevaan komission osuuteen - Eurooppalaisten poliittisten puolueiden säännöt Eurooppalaisten poliittisten puolueiden asema on tunnustettu virallisesti Maastrichtin sopimuksesta lähtien. EY:n perustamissopimuksen 191 artiklassa todetaan: "Euroopan tason poliittiset puolueet ovat tärkeä yhdentymistä edistävä tekijä unionissa. Ne myötävaikuttavat eurooppalaisen tietoisuuden muodostumiseen ja unionin kansalaisten poliittisen tahdon ilmaisemiseen." Artikla on kuitenkin vain julistuksen luonteinen, sillä siitä puuttuvat toimeenpanomääräykset. Euroopan parlamentissa 14. kesäkuuta 2000 käydyissä keskusteluissa komissio esitti kantansa, jonka mukaan 191 artiklaa olisi täydennettävä ja täsmennettävä, jotta poliittisten puolueiden järjestäytymiselle Euroopan tasolla saataisiin selkeä ja avoin oikeusperusta. Komissio ilmoitti aikovansa esittää artiklan muuttamista koskevan ehdotuksen. Artiklan täsmentäminen on jatkoa ehdotuksille, jotka komissio esitti hallitustenväliselle konferenssille 26. tammikuuta 2000 antamassaan lausunnossa. Tuolloin komissio ehdotti, että tulevaisuudessa osa Euroopan parlamentin jäsenistä valittaisiin yleiseurooppalaisilta listoilta, mikä johtaisi luontevasti eurooppalaisten poliittisten puolueiden sääntöjen tunnustamiseen. Näin voitaisiin lisätä poliittisen keskustelun eurooppalaisen ulottuvuuden tiedostamista äänestäjien keskuudessa. Puolueiden sääntöjen antamiseksi on tarjolla kaksi vaihtoehtoista menettelyä: - menettely, joka perustuu EY:n perustamissopimuksen 190 artiklan 5 kohdan määräyksiin parlamentin jäsenten tehtäviä ja velvollisuuksia koskevien sääntöjen vahvistamisesta (parlamentti vahvistaa säännöt saatuaan komission lausunnon ja neuvoston suostumuksen; komission mielestä neuvoston pitäisi päättää suostumuksensa antamisesta määräenemmistöllä) - yhteispäätösmenettely (parlamentti ja neuvosto vahvistavat säännöt komission esityksestä). Euroopan parlamentti asettui 13. huhtikuuta 2000 [1] antamassaan päätöslauselmassa kannattamaan jälkimmäistä vaihtoehtoa. Komissio on samaa mieltä siitä, että olisi parempi käyttää jo vakiintunutta yhteispäätösmenettelyä, johon kukin toimielin tuo oman panoksensa ja jonka on todettu johtavan tasapainoisiin tuloksiin. Niinpä komission ehdotus uudeksi 191 artiklaksi perustuukin tähän periaatteeseen. [1] "Euroopan parlamentin päätöslauselma, johon sisältyvät parlamentin ehdotukset hallitustenväliselle konferenssille", viitteet PE-232.758 ja A5-0086/2000. Olisi suotavaa sisällyttää uuteen 191 artiklaan määräys kohtuullisesta määräajasta poliittisten puolueiden perussäännön antamiselle. Parlamentti ehdotti päätöslauselmassaan kahdentoista kuukauden aikarajaa. Komissio ehdottaa konferenssille, että se lisäisi nykyiseen 191 artiklaan oikeusperustan, jonka nojalla voidaan antaa erikseen sovittavan ajan kuluessa yleiseurooppalaisten poliittisten puolueiden perussääntö, johon on sisällytettävä muun muassa puolueiden tunnustamista koskevat ehdot ja säännöt niiden rahoituksesta. EY:n perustamissopimuksen nykyinen sanamuoto 191 artikla Euroopan tason poliittiset puolueet ovat tärkeä yhdentymistä edistävä tekijä unionissa. Ne myötävaikuttavat eurooppalaisen tietoisuuden muodostumiseen ja unionin kansalaisten poliittisen tahdon ilmaisemiseen. Ehdotus uudeksi sanamuodoksi Uusi 191 artikla Euroopan tason poliittiset puolueet ovat tärkeä yhdentymistä edistävä tekijä unionissa. Ne myötävaikuttavat eurooppalaisen tietoisuuden muodostumiseen ja unionin kansalaisten poliittisen tahdon ilmaisemiseen. Neuvosto vahvistaa ennen [päiväämäärä sovittava] 251 artiklassa määrättyä menettelyä noudattaen säännöt eurooppalaisille poliittisille puolueille, erityisesti niiden tunnustamista koskevat ehdot ja niiden rahoitusta koskevat säännöt.